
Uznesenie Okresného súdu Stará Ľubovňa z 10. novembra 2025, sp. zn. 6C/57/2025, ECLI:SK:OSSL:2025:8525200890.3
Súd: Okresný súd Stará Ľubovňa
Spisová značka: 6C/57/2025
ECLI: ECLI:SK:OSSL:2025:8525200890.3
Dátum vydania: 10. 11. 2025
Forma: Uznesenie
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Stará Ľubovňa 6C/57/2025 8525200890 10. 11. 2025 JUDr. Miriam Szárazová ECLI:SK:OSSL:2025:8525200890.3
Uznesenie Okresný súd Stará Ľubovňa v spore žalobcov: 1. A. B., nar. X.X.XXXX, trvale bytom C. D. XXX/XX, XXX XX E., 2. F. B., rod. G., nar. X.X.XXXX, trvale bytom C. D. XXX/XX, XXX XX E., 3. A. B., nar. XX.X.XXXX, trvale bytom C. D. XXX/XX, XXX XX E., všetci právne zastúpení: JUDr. Michal Dlugolinský, advokát, so sídlom Levočská 335/1, 064 01 Stará Ľubovňa, IČO: 55 425 071, proti žalovanému: REFINCAPITAL s.r.o., so sídlom Zámocké 3, 811 01 Bratislava- mestská časť Staré Mesto, IČO: 54 222 516, právne zastúpený: Advokátska kancelária VASIĽ & partners, s.r.o., so sídlom Kupeckého 320/33, 040 01 Košice-mestská časť Juh, IČO: 47 240 482, o návrhu na nariadenie neodkladného opatrenia, o oprave a doplnení uznesenia č. k. 6C/57/2025-76 zo dňa 22.8.2025, takto rozhodol: I. Súd o p r a v u j e uznesenie Okresného súdu Stará Ľubovňa č. k. 6C/57/2025-76 zo dňa 22.8.2025 vo výroku III., a to tak, že správne znie: „V prípade, že žalobcovia v 1. až 3. rade žalobu v súdom stanovenej lehote nepodajú, súd uvedené neodkladné opatrenie aj bez návrhu zruší.“ II. Súd d o p ĺ ň a uznesenie Okresného súdu Stará Ľubovňa č. k. 6C/57/2025-76 zo dňa 22.8.2025 o výrok IV., ktorý znie: „Žalobcom v 1. až 3. rade p r i z n á v a nárok na náhradu trov konania v rozsahu 100 %, ktoré je povinný zaplatiť žalovaný, pričom o ich výške rozhodne súd prvej inštancie samostatným uznesením po právoplatnosti tohto uznesenia.“ odôvodnenie: 1. Uznesením č. k. 6C/57/2025-76 zo dňa 22.8.2025 Okresný súd Stará Ľubovňa nariadil neodkladné opatrenie v znení: „I. Súd u k l a d á žalovanému povinnosť zdržať sa výkonu záložného práva dobrovoľnou dražbou zo zmluvy o zriadení záložného práva k nehnuteľnostiam č. 111901/2022 zo dňa 6.12.2022, predmetom ktorej sú nehnuteľností v k. ú. E., obec Ľubotín, okres Stará Ľubovňa, evidované Okresným Úradom Stará Ľubovňa, katastrálny odbor na LV č. XXX, stavba - rodinný dom súpisné číslo XXX, postavený na pozemku č parcela KN registra „C“ č. 391/3 o výmere 110 m2 , druh pozemku zastavaná plocha a nádvorie, LV č. XXX, parcela KN registra „C“ č. 391/3 o výmere 110 m2 , druh pozemku zastavaná plocha a nádvorie, parcela KN registra „C“ č. 391/4 o výmere 406 m2 , druh pozemku záhrada, parcela KN registra „C“ č. 391/7 o výmere 132 m2 , druh pozemku zastavaná plocha a nádvorie, a to až do právoplatného skončenia konania vo veci samej o zdržanie sa výkonu záložného práva. II. Súd u k l a d á žalobcom v 1. - 3. rade, aby v lehote 30 dní odo dňa právoplatnosti tohto uznesenia podali na súd žalobu proti žalovanému o zdržanie sa výkonu záložného práva zo zmluvy o zriadení záložného práva k nehnuteľnostiam č. 111901/2022 zo dňa 6.12.2022, predmetom ktorej
sú nehnuteľností v k. ú. E., obec Ľubotín, okres Stará Ľubovňa, evidované Okresným úradom Stará Ľubovňa, katastrálny odbor na LV č. XXX, stavba - rodinný dom súpisné číslo XXX, postavený na pozemku č parcela KN registra „C“ č. 391/3 o výmere 110 m2, druh pozemku zastavaná plocha a nádvorie, LV č. XXX, parcela KN registra „C“ č. 391/3 o výmere 110 m2 , druh pozemku zastavaná plocha a nádvorie, parcela KN registra „C“ č. 391/4 o výmere 406 m2 , druh pozemku záhrada, parcela KN registra „C“ č. 391/7 o výmere 132 m2 , druh pozemku zastavaná plocha a nádvorie. III. V prípade, že navrhovatelia v 1. a 3. rade žalobu v súdom stanovenej lehote nepodajú, súd uvedené neodkladné opatrenie aj bez návrhu zruší.“ 2. Po vykonaní úkonov súdom prvej inštancie v zmysle § 373 a nasl. zákona č. 160/2015 Z. z. Civilného sporového poriadku (ďalej len „CSP“), bolo odvolanie predložené dňa 20.10.2025 Krajskému súdu v Prešove na rozhodnutie. 3. Krajský súd v Prešove uznesením č. k. 26Co/16/2025-107 zo dňa 23.10.2025 vrátil vec súdu prvej inštancie na postup podľa ust. § 224 a § 225 CSP. 4. Podľa § 234 ods. 1 CSP, súd rozhoduje uznesením, ak nerozhoduje vo veci samej. 5. Podľa § 234 ods. 2 CSP, ak nie je ďalej ustanovené inak, použijú sa na uznesenie primerane ustanovenia o rozsudku. 6. Podľa § 224 CSP, súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. O oprave súd vydá opravné uznesenie, ktoré doručí subjektom konania. 7. Podľa § 225 ods. 1 CSP, ak nerozhodol súd v rozsudku o niektorej časti predmetu konania alebo o predbežnej vykonateľnosti, môže strana do 15 dní od doručenia rozsudku navrhnúť jeho doplnenie. Súd môže rozsudok, ktorý nenadobudol právoplatnosť, doplniť aj bez návrhu. 8. Podľa § 255 ods. 1 CSP, súd prizná strane náhradu trov konania podľa pomeru jej úspechu vo veci. 9. Podľa § 257 CSP, výnimočne súd neprizná náhradu trov konania, ak existujú dôvody hodné osobitného zreteľa. 10. Podľa § 262 ods. 2 CSP, o výške náhrady trov konania rozhodne súd prvej inštancie v lehote do 60 dní po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 11. Na základe vyššie uvedeného súd v zmysle ust. § 224 a § 234 ods. 1, 2 CSP opravil chybu v písaní vo výroku III. uznesenia Okresného súdu Stará Ľubovňa č. k. 6C/57/2025-76 zo dňa 22.8.2025, a to z nesprávne uvedeného „...navrhovatelia v 1. a 3. rade“ na správne uvedené „...žalobcovia v 1. až 3. rade“, teda výrok znie tak, ako je to uvedené vo výroku I. tohto uznesenia. V ostatných častiach zostáva uznesenie Okresného súdu Stará Ľubovňa č. k. 6C/57/2025-76 zo dňa 22.8.2025 nezmenené. 12. V ďalšom bolo potrebné v zmysle § 225 CSP v spojení s § 234 ods. 1, 2 CSP rozhodnúť o nároku na náhradu trov konania, keďže rozhodnutie o návrhu na nariadenie neodkladného opatrenia, ktorému bolo vyhovené s podmienkou, že žalobcovia v 1. až 3. rade boli zároveň odkázaní v lehote 30 dní od nadobudnutia právoplatnosti predmetného uznesenia podať žalobu vo veci samej, je rozhodnutím, ktorým sa konanie končí. Žalujúca strana bola v konaní o návrhu na nariadenie neodkladného opatrenia plne úspešná, preto súd rozhodol vo výroku II. tak, že nárok na náhradu trov konania priznal žalobcom v 1. až 3. rade proti žalovanému v rozsahu 100 %, čím doplnil uznesenie Okresného súdu Stará Ľubovňa č. k. 6C/57/2025-76 zo dňa 22.8.2025. 13. Dôvod v zmysle § 257 CSP v rámci rozhodovania o trovách konania súd nevzhliadol.
Poučenie: Proti tomuto uzneseniu nie je odvolanie prípustné.

